Зэпеуэшхуэм зыхуагъэхьэзыр
Къэщкъэтау дэт стадионым мэрем кIуам щекIуэкIащ «Кавказ джэгухэр» фестивалым и район зэпеуэхэр. Спорт махуэшхуэм зэхуишэсащ гъащIэ узыншэр къыхэзыхыу Шэрэдж куейм и къуажэхэм дэс щIалэгъуалэр.
Зэхьэзэхуэхэм кIэлъыплъыну зэхуэсахэм яхэтащ Шэрэдж муниципальнэ щIыналъэм и щIыпIэ администрацэм и тхьэмадэ Темиржанов Махъты, КъБР-м спортымрэ туризмэмкIэ и министерствэм и къудамэм и унафэщI Анаев Аслъэн, Къэщкъэтау администрацэм и тхьэмадэ Уянаев Азрэт сымэ.
Дэтхэнэри текIуэныгъэм щыхущIэкъу зэхьэзэхуэхэр гуащIэу екIуэкIащ. Абы кърикIуахэмкIэ командэ зэпеуэм бжьыпэр щиубыдащ, сом мин щэщIи лъысащ Жэмтхьэлэ къуажэм и гупым, сом мин 20-рэ етIуанэ увыпIэмрэ зыIэригъэхьащ Къэщкъэтау и командэм, ещанэ увыпIэр къэзыхьа Зэрэгъыж къуажэм и гупым сом мини 10 саугъэту иратащ.
Щхьэзакъуэ зэхьэзэхуэм армспортымкIэ зэпеуэм япэ увыпIэхэр къыщахьащ зэрэгъыждэс Иуан Альберт (кг 65-рэ), Жэмтхьэлэ щыщ Бэджыдэ Алим (кг 90), Къэщкъэтау и спортсмен Чеченов ТIэхьир (кг 90-м щIигъу). Я хьэлъагъ елъытауэ бгырыпх бэнэкIэм щытекIуахэщ ГъукIэ Хьэбас (Зэрэгъыж), Эфендиев Расул (Къэщкъэтау), Дохъушокъуэ Хьэчим (Жэмтхьэлэ). КIапсэм дэпщеиным щытекIуащ жэмтхьэлэдэс Тхьэгъэлэдж Мурат, башкIэ зекIуэным — Бозиев Елдар (Жэмтхьэлэ), дэлъеин двоеборьем цIыхухъухэм я деж щытекIуащ Аушыджэр щыщ Бэрбэч Альберт, пщащэхэм — къэщкъэтаудэс Мукаевэ — Земфирэ, хьэлъэ гъэIэпхъуэным — Мэкъуауэ Алим (Зэрэгъыж), къару троеборьем — Дохъушокъуэ Хьэчим, хьэлъэ къэIэтыным — Дэхъу Аслъэн, шабзэкIэ уэным: цIыхухъухэм — ГъуэплъащIэ Аслъэн (щыри Жэмтхьэлэ щыщщ), пщащэхэм я зэпеуэм — Мукаевэ Мадинэ (Къэщкъэтау). Эстафетэ зэпеуэм щытекIуащ Аушыджэр икIа гупыр, футбол цIыкIу зэхьэзэхуэм — зэрэгъыждэсхэр.
КIапсэ зэпекъу спорт лIэужьыгъуэмкIэ Къэщкъэтау и гупыр нэхъ лъэщу къыщIэкIащ.
«Кавказ джэгухэр» республикэ зэпеуэр Тэрч къалэм щекIуэкIынущ. Къэщкъэтау щIыналъэм и цIэкIэ абы хэтынущ иджырей зэхьэзэхуэм щытекIуахэр.
Кужоновэ Эльмирэ.
